Organizația Mondială a Sănătății s-a răzgândit din nou. Ce recomandă acum.
OMS nu mai recomandă carantina la scară largă ca măsură împotriva COVID-19, pentru că are efecte devastatoare asupra oamenilor. Mai mult, ar trebui să fie evitată cu tărie, acolo unde se poate. În vară, când pandemia pierduse din forță, OMS a avertizat că țările ar putea să se întoarcă la carantină ca să evite valul doi. "Carantinele generalizate aduc doar sărăcie" – Doctorul David Nabarro, trimisul special al OMS.
Mike Ryan – director în cadrul OMS: "Încercăm să evităm aceste carantine uriașe, care vin ca o pedeapsă pentru comunități, societate și pentru restul". Doctorul David Nabarro, trimisul special al OMS responsabil cu pandemia de COVID-19, a fost și mai categoric – carantinele generalizate aduc doar sărăcie, iar guvernele trebuie să aplice alte metode: "Singurul moment când credem că o carantină este justificată este atunci când trebuie să câștigi timp să te reorganizezi, să te regrupezi, să aduni resurse, să protejezi cadrele medicale epuizate. Dar în mare, am prefera să fie evitată. Nu mai folosiți carantina ca principala metodă de control".